# **DECIZIA ETAPEI DE ÎNCADRARE**

## Nr. din 09.2022

**(PROIECT)**

Ca urmare a solicitării de emitere a acordului de mediu adresate de **S.C. ORANGE ROMANIA S.A.,** cu în sediul în mun. Bucureşti, sectorul 1, b-dul Lascăr Catargiu, nr. 47-53, Europe House, înregistrată la APM Salaj cu nr. 728 din 28.01.2022, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 10.08.2022, că proiectul: **MODERNIZARE ȘI EXTINDERE REȚEA ORANGE F.T.T.H. - U.A.T. TREZNEA*,*** propus a fi amplasat în jud. Sălaj, com.Treznea, intravilanul și extravilanul loc. Treznea și Bozna,

**nu se supune evaluării impactului asupra mediului şi nu se supune evaluării impactului asupra corpurilor de apă.**

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, Anexa 2, la pct. 13, lit. a) – orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Bursa, afişare şi înregistrare anunţ la sediul Primăriei Comunei Treznea şi la sediul titularului, precum şi la sediul şi pe pagina de internet a APM Sălaj, iar proiectul Deciziei etapei de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune realizarea unui traseu de fibre optice amplasat în montaj mixt, aerian pe stâlpi existenți și subteran, traseu care să permită oferirea serviciilor FTTH către locuitorii UAT TREZNEA.

Instalarea cablului de fibră optică aerian, se va face pe stâlpii existenți ai furnizorului de electricitate din zonă, stâlpi de joasă tensiune. Cablul de fibră optică aeriană va fi instalat în intravilan și extravilan, astfel încât să permită interconectarea clienților. Interconectarea tuturor potențiali clienți se va realiza folosind traseul existent al Orange din zona studiată. Cablul va fi prins de stâlpi cu ajutorul unor coliere din platbandă de inox, de care vor fi prinse armăturile (barcuța de susținere cablu), armorodul de întindere al cablului, suportul de susținere rezervă cablul (crucea) și cutia de joncționare. Cablul de fibră optică se va monta pe stâlpii suport astfel încât să se asigure gabaritele față de sol normate.

Utilizarea acestui tip de cablu de fibră optică nu are repercusiuni asupra mediului, faunei, florei sau a personalului de exploatare și nici asupra protecțiilor aferente liniilor suport. Rezistența de izolație bine dimensionată, precum și lipsa totală a elementelor galvanice din structura cablului de fibră optică, elimină posibilitatea intrării în contact electric cu conductoarele active și în același timp face imposibilă ajungerea de tensiuni periculoase la personalul de exploatare a instalațiilor. Greutatea foarte redusă permite instalarea pe orice tip de stâlp fără a crea încărcări suplimentare semnificative.

Porțiunile subterane de traseu propun îngroparea a doi monotubi de protecție de Ø32, printrun monotub se va instala cablul de fibră optică iar un monotube este păstrat ca rezervă. Adâncimea la care se va amplasa monotubul de protecție, este de 120 cm, iar lățimea săpăturii va fi de 40 cm. Banda de avertizare, de culoare galbenă și cu o lățime de 15 cm, va fi amplasată la o adâncime de 90 cm. Pentru instalarea cablului cu fibre optice, se vor folosi drumuri naționale, județene, comunale, drumuri de exploatare situate în extravilanul și intravilanul localității, astfel încât să nu intersecteze proprietățile private sau terenurile agricole, lucrarea desfășurându-se la limita dintre proprietate și drum, sau în acostamentul drumului.

Lungimea totală a traseului propus pentru implementarea proiectului de modernizare și extindere a rețelei Orange este de 12,884 km, având urmatoarea distribuție:

Pe raza UAT-ului Treznea (în satele aparținătoare), din Județul Sălaj se propune a se instala în lungul drumului județean DJ108R, precum și a drumurilor comunale, trasee de fibră optică, ce vor fi amplasate în montaj aerian, folosind suportul existent deținut de furnizorul de electricitate din zonă. Lungimea traseului aerian instalat pe stâlpi Electrica existenți va fi de 12 434 m.

Se va realiza un traseu în săpătura nou de interconectare până la limita cu UAT Românași (către localitatea Ciumărna). Lungimea acestui traseu va fi de 450 m.

La terminarea lucrărilor de instalare a cablului cu fibre optice, se vor executa lucrări de refacere a zonelor afectate și aducerea acestora la stadiul inițial.

Conform avizului de gospodărire a apelor:

**- traversări cursuri de apă** aerian curețea de fibre optice, în punctele cu coordonatele în Sistem STEREO 1970, astfel:

|  |  |  |  |  |
| --- | --- | --- | --- | --- |
| **Tip traversare /**  **Curs de apă** | **Caracteristici traversare** | **Coordonate stereo 70 stâlp** | | **Debit Q1%**  (INHGA) |
| Mal stâng | Mal drept |
| **Supratraversare nr. 1**, curs de apă v. Treznea, (II.1.049.04.00.00.0), cu cablu de fibre optice, aerian, pe stâlpi existenți (DC 71) | - traversare aeriană cu rețea de fibră optică, L = **37** m, instalată între doi stâlpi existenți *(aparținând DEE* *Romania* *SA*, cotă talveg = 298.15 mdMN, cotă instalare cablu cu fibre optice = **305.96** mdMN, H min. instalare = **5,76** m, peste cota la debitul Q1% = **300.20** mdMN) | X=624603.624  Y=356819.814 | X=624593.168  Y=356855.320 | **60,0** m3/s |
| **Supratraversare nr. 2** curs de apă v. Treznea,  (II.1.049.04.00.00.0), cu cablu de fibre optice, aerian, pe stâlpi existenți | - traversare aeriană cu rețea de fibră optică, L = **42** m, instalată între doi stâlpi existenți *(aparținând DEE* *Romania* *SA*, cotă talveg = 301.37 mdMN, cotă instalare cablu cu fibre optice = **306.60** mdMN, H min. instalare = **2,90** m, peste cotă la debitul Q1% = **303.70** mdMN) | X=624458.192  Y=356543.674 | X=624417.935  Y=356556.877 | **60,0** m3/s |
| **Supratraversare nr. 3** curs de apă v. Treznea,  (II.1.049.04.00.00.0), cu cablu de fibre optice, aerian, pe stâlpi existenți ( DJ 108R) | - traversare aeriană cu rețea de fibră optică, L = **45** m, instalată între doi stâlpi existenți, *(aparținând DEE* *Romania* *SA*, cotă talveg = 302.86 mdMN, cotă instalare cablu cu fibre optice = 311.33 mdMN, H min. instalare= 6,23 m, peste cotă la debitul Q1% = **305.10** mdMN) | X=624438.920  Y=356414.657 | X=624414.172  Y=356398.970 | **56,5** m3/s |
| **Supratraversare nr. 4** curs de apă v. Treznea,  (II.1.049.04.00.00.0),  cu cablu de fibre optice, aerian, pe stâlpi existenți | - traversare aeriană cu rețea de fibră optică, L = **32** m, instalată între doi stâlpi existenți *(aparținând DEE* *Romania* *SA*, cotă talveg = 310.17 mdMN, cotă instalare cablu cu fibre optice = 317.22 mdMN, H min. instalare = 5,12 m, peste cotă la debitul Q1% = **312.10** mdMN) | X=624407.112  Y=355872.875 | X=624397.108  Y=355903.031 | **54,2** m3/s |
| **Supratraversare nr. 5** curs de apă v. Treznea, (II.1.049.04.00.00.0),  cu cablu de fibre optice, aerian, pe stâlpi existenți | - traversare aeriană cu rețea de fibră optică, L=**30** m, instalată între doi stâlpi existenți *(aparținând DEE Romania SA*, cotă talveg = 320.30 mdMN, cotă instalare cablu cu fibre optice = 327.44 mdMN, H min. instalare = 5,34 m, peste cotă la debitul Q1% = **322.10** mdMN) | X=624515.470  Y=355309.466 | X=624512.362  Y=355280.023 | **53,3** m3/s |
| **Supratraversare nr. 6** curs de apă v. Treznea, (II.1.049.04.00.00.0), cu cablu de fibre optice, aerian, pe stâlpi existenți | - traversare aeriană cu rețea de fibră optică, L=**37** m, instalată între doi stâlpi existenți *(aparținând DEE Romania SA*, cotă talveg = 321.31 mdMN, cotă instalare cablu cu fibre optice = 328.02 mdMN, H min. instalare = 5,62 m, peste cotă la debitul Q1% = **322.40** mdMN) | X=624521.910  Y=355215.046 | X=624509.991  Y=355249.968 | **53,3** m3/s |
| **Supratraversare nr. 7** curs de apă v. Treznea  (II.1.049.04.00.00.0),  cu cablu de fibre optice, aerian, pe stâlpi existenți | - traversare aeriană cu rețea de fibră optică, L = **40** m, instalată între doi stâlpi existenți *(aparținând DEE* *Romania SA*, cotă talveg = 322.42 mdMN, cotă instalare cablu cu fibre optice = 329.50 mdMN, H min. instalare = 5,70 m, peste cotă la debitul Q1% = **323.80** mdMN) | X=624547.373  Y=355140.439 | X=624534.347  Y=355178.606 | **53,3** m3/s |

b2) cumularea cu alte proiecte existente şi/sau aprobate: - lucrările necesare realizării proiectului nu se suprapun cu alte proiecte existente sau planificate în zonă;

b3) utilizarea resurselor naturale, în special a solului, a terenurilor, a apei şi a biodiversităţii: la terminarea lucrărilor de construire şi montare a echipamentelor se vor lua măsuri de refacere a calităţii solului (acolo unde s-a realizat pozarea subterană a reţelei) prin acoperire a şanţului cu solul vegetal rezultat de pe amplasament în urma excavaţiilor.

b4) cantitatea şi tipurile de deşeuri generate/gestionate: deșeuri specifice lucrărilor de construcții care vor fi gestionate conform OUG nr. 92/2021 privind regimul deşeurilor; acestea vor fi colectate selectiv și se vor valorifica/elimina numai prin operatori economici autorizați;

b5) poluarea şi alte efecte negative:

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

**Măsuri pentru protecția calității apelor:**

* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* se interzice aruncarea și depozitarea pe maluri sau în albiile râurilor a deșeurilor de orice fel rezultate din lucrări;
* se va respecta strict proiectul de execuție aprobat;
* evitarea pierderilor de produse petroliere (motorină, ulei) de la mașini/utilaje, care prin precipitații sau spălări pot să ajungă în pânza de apă freatică;
* Respectarea măsurilor şi condiţiilor de realizare a proiectului conform avizului de gospodărire a apelor.

**Măsuri pentru protecția aerului:**

* întreţinerea din punct de vedere tehnic a mijloacelor de transport şi a utilajelor pentru minimalizarea emisiilor de gaze de eşapament şi repunerea în funcţiune a acestora numai după remedierea eventualelor defecţiuni;
* transportul materialelor pulverulente la punctele de lucru se va realiza numai în stare umectată sau acoperite, pentru a evita emisiile de pulberi sau pierderile de materiale în timpul transportului;
* pentru limitarea emisiilor în atmosferă în perioada de staționare să fie oprită funcționarea motorului și realizarea periodică a reviziilor tehnice ale mașinilor și utilajelor;
* se va respecta prevederile legislației în vigoare.

**Măsuri pentru protecția împotriva zgomotului și vibrațiilor:**

* se va respecta durata de execuţie a proiectului astfel încât disconfortul generat de poluarea fonică să fie cât mai redus ca timp;
* utilajele folosite vor respecta standardele referitoare la emisiile de zgomot, fiind admisă doar folosirea echipamentelor ce poartă inscriptionat în mod vizibil, lizibil și de neșters marcajul European de conformitate CE, însoțit de indicarea nivelului garantat al puterii sonore;
* se va lucra numai în timpul orelor permise și se va reduce la minim viteza de deplasare a utilajelor în zonă.

**Măsuri pentru protecția solului și subsolului:**

* se interzice depozitarea/deversarea pe sol a deșeurilor și substanțelor periculoase (uleiuri, combustibil, etc.);
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curața zona afectată iar pământul contaminat va fi excavat și preluat pentru depozitare, tratare sau eliminare de către firme autorizate;

După terminarea lucrărilor suprafața solului va fi readusă la starea inițială.

**Lucrări necesare organizării de șantier:**

Realizarea proiectului nu necesită organizare de șantier. Cablul și monotubii de protecție necesar instalării se aduce zilnic din depozitul constructorului. Toate furniturile necesare pentru o zi se aduc zilnic la amplasament, fără a necesita un spațiu de depozitare suplimentar, volumul acestora fiind foarte mic.

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: - se vor lua toate măsurile necesare să fie respectate toate prevederile legilor în vigoare atât pe timpul execuției lucrărilor cât și pe timpul funcționării construcției.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse conform certificatului de urbanism nr. 10 din 21.07.2022 emis de Primăria Comunei Treznea, se află în intravilanul și extravilanul loc. Treznea și Bozna, com. Treznea, jud. Sălaj.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: nu este cazul;

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: traversări cursuri de apă cucablu de fibre optice, în montaj subteran, prin forare dirijată astfel: 7 supratraversări Valea Treznea;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termen scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; proiectul propus **nu intră** sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă:

- proiectul propus **intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;

- în conformitate cu decizia: *pentru proiectul propus nu este necesară elaborarea SEICA*, decizie eliberată de către Administrația Bazinală de Apă Someș – Tisa, Sistemul de Gospodărire a Apelor Sălaj, nr. 39 din 04.08.2022 înregistrată la APM Sălaj cu nr. 5911/04.08.2022, decizie justificată prin următoarele: lucrările prevăzute în proiect nu vor avea impact asupra corpurilor de apă;

* Respectarea măsurilor şi condiţiilor de realizare a proiectului în conformitate cu *Avizul de gospodărire a apelor* ***,*** eliberat de A.N. Apele Române, Administrația Bazinală de Apă Someş-Tisa, Sistemul de Gospodărire a Apelor Sălaj:

1. Începerea execuţiei se va anunţa cu 10 zile înainte la Sistemul de Gospodărire a Apelor Sălaj.
2. Pe parcursul execuției lucrărilor constructorul și beneficiarul au obligația de a asigura scurgerea liberă a apelor, depozitarea de materiale sau staționarea utilajelor în albie fiind interzisă. De asemenea se vor lua măsuri de prevenire și combatere a poluărilor accidentale, în special cu produse petroliere ca urmare a exploatării utilajelor.
3. Beneficiarul va fi pregătit permanent pentru a lua măsuri și a face lucrări de apărare la viituri a obiectivului aflat în execuție.
4. Orice avarie survenită la lucrări în timpul execuției sau exploatării acestora, datorită fenomenelor hidro-meteorologice periculoase independente de activitatea de întreținere și exploatare a lucrărilor hidrotehnice, intră în sarcina beneficiarului.
5. La terminarea lucrărilor se vor dezafecta și reda folosinței inițiale terenurile ocupate provizoriu cu drumuri de acces și platforme de lucru.
6. În cazul producerii unor daune de orice fel riveranilor, beneficiarul va suporta integral cheltuielile generate de remedierea acestora.
7. Dacă înainte de data începerii execuției lucrărilor sau pe parcursul execuției acestora apare orice situație în care este necesară modificarea avizului de gospodărire a apelor, titularul de investiție va solicita Aviz de gospodărire a apelor modificator, conform Ordinului MAP nr. 828/04.07.2019.
8. Recepția lucrărilor se va face în prezența delegatului Sistemului de Gospodărire a Apelor Sălaj.
9. La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996 cu modificările şi completările ulterioare.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula